A. Belousovová, podpredsedníčka NR SR: (2009-11-04):
Otváram rozpravu o tomto bode programu. Do rozpravy som dostala jedinú písomnú prihlášku. Písomne sa do rozpravy prihlásila pani poslankyňa Gibalová za klub KDH. Nech sa páči, pani poslankyňa, máte slovo. Pani poslankyňa nie je prítomná. Takže chce sa niekto prihlásiť ústne do rozpravy? Ústne sa do rozpravy neprihlásil nikto. Končím možnosť podania ústnych prihlášok do rozpravy. Spýtam sa ešte formálne, či je tu pani poslankyňa. Nie je tu. Vyhlasujem rozpravu za skončenú. Prerušujem rokovanie o tomto bode programu. Nasleduje návrh rozpočtu Úradu pre dohľad nad zdravotnou starostlivosťou na rok 2010 . Návrh je uverejnený ako tlač 1262 a spoločná správa má tlač 1262a. Prosím predsedu Úradu pre dohľad nad zdravotnou starostlivosťou Richarda Demoviča, aby návrh uviedol. Nech sa páči, máte slovo. R. Demovič, predseda Úradu pre dohľad nad zdravotnou starostlivosťou: Vážená pani podpredsedníčka, dámy a páni poslanci, dovoľte mi, aby som predstúpil pred vás s návrhom rozpočtu Úradu pre dohľad nad zdravotnou starostlivosťou na rok 2010. Predložený návrh rozpočtu úradu vychádza z východísk rozpočtu verejnej správy na roky 2010 až 2012, pričom pri jeho zostavovaní sa v maximálnej miere prihliadalo na úlohy, ktoré má úrad plniť, ktoré sú mu delegované zákonom, samozrejme, pri dodržaní maximálnej hospodárnosti a efektívnosti. Návrh rozpočtu je zostavený v metodike ESA 95. Rozpočet úradu prihliada na doterajšie ekonomické prognózy, ako aj na potrebu prijatia úsporných opatrení tak, aby základné úlohy, ktoré úrad má plniť, neboli ohrozené. Prioritami rozpočtu v činnosti úradu na rok 2010, dá sa povedať, sú dve záležitosti. Je to predovšetkým dokončenie informačného systému úradu s cieľom vytvoriť predpoklady na zapojenie sa do projektu elektronické zdravotníctvo, ako aj zabezpečiť schopnosť úradu plniť riadne nariadenie Európskej únie o elektronickej výmene dát za oblasť zdravotného poistenia. Druhou úlohou prioritnou pre nás je dokončenie modernizácie súdno-lekárskych a patologicko-anatomických pracovísk, to znamená zabezpečiť dostatočné prístrojové a materiálno-technické vybavenie týchto pracovísk. K zostaveniu príjmovej a výdavkovej časti rozpočtu na rok 2010 pristupoval úrad na základe vykonanej analýzy po prehodnotení všetkých požiadaviek a po uplatnení niektorých úsporných opatrení už v roku 2009. Išlo predovšetkým o obmedzenie niektorých rozpočtovaných výdavkových položiek, ako bola spotreba bežného materiálu, výdavky na cestovné, výdavky na mzdy, výdavky na niektoré nakupované služby. V porovnaní s rozpočtom na rok 2009 rozpočet na rok 2010 predpokladá, že príjmy úradu budú nižšie o 547 000 eur, pričom transfery celkove budú nižšie o 1,401 mil. eur, hovorím o transferoch zo zdravotných poisťovní, a naopak, nedaňové príjmy, teda príjmy, ktoré vznikajú činnosťou úradu, budú v roku 2010 mať vyššiu úroveň ako v roku 2009. Rozpočet výdavkov úradu na rok 2010 konzervuje stav z roku 2009, to znamená, že mzdy, platy a služobné príjmy sú rozpočtované v rovnakej výške ako v roku 2009, garantujú pokrytie tarifných platov zamestnancov bez ďalšej motivačnej zložky. Výdavky na tovary a služby v roku 2010 zohľadňujú predpokladaný mierny nárast spotreby niektorých tovarov v súvislosti s nárastom činností úradu, ako aj nárast cien služieb. Rozpočet na rok 2010 neuvažuje s výdavkami na vzdelávanie nad rámec povinného vzdelávania vyplývajúceho z príslušných zákonov ako napr. predatestačná príprava, povinné školenia toxikológov v rámci akreditácie. Kapitálové výdavky v roku 2010 v porovnaní s rokom 2009 sú nižšie o 415 000 eur. A pri takejto výške rozpočtovaných kapitálových výdavkov úradu úrad nebude realizovať niektoré plánované investičné aktivity v plnom rozsahu. Na mysli mám predovšetkým rekonštrukciu súdno-lekárskeho a patologicko-anatomického pracoviska v Košiciach. Saldo rozpočtu úradu v roku 2010 podľa metodiky ESA 95 je záporné. Čo sa týka rokov 2011 a 2012, rozpočet príjmov úradu zaznamenáva v porovnaní s rokom 2010 mierny nárast, výdavky sa rozpočtujú tak, aby výsledné saldo bolo kladné. Predložený návrh rozpočtu bol prerokovaný a schválený poradou predsedu, následne prerokovaný na správnej rade a schválený dozornou radou úradu, predložený na 172. schôdzu vlády Slovenskej republiky, ktorá ho odsúhlasila 30. 9. v tomto roku a zároveň odporúčala, aby bol prerokovaný vo výboroch a následne prerokovaný v pléne Národnej rady Slovenskej republiky.